b'\n_START_ARTICLE_\nAcvariu\n_START_SECTION_\nCaracteristicile biotopului dintr-un acvariu\n_START_PARAGRAPH_\nBiotopul acvariului cuprinde substratul si factorii de mediu (temperatura, lumina, gazele si s\xc4\x83rurile minerale). Substratul este format din nisip, pietri\xc8\x99 si masa apei. Volumul apei variaz\xc4\x83 in func\xc8\x9bie de capacitatea acvariului; aceasta depinde de necesit\xc4\x83\xc8\x9bile ecologice ale pe\xc8\x99tilor care \xc3\xael populeaz\xc4\x83. De exemplu, una-dou\xc4\x83 perechi de scalari au nevoie de un acvariu cu o capacitate de 120l de ap\xc4\x83. Al\xc8\x9bi pe\xc8\x99ti \xe2\x80\x93 cum ar fi gripiile xifoforii, zebrele \xe2\x80\x93 pot fi crescu\xc8\x9bi \xc3\xaentr-un acvariu economic, cu o capacitate de 40 l de ap\xc4\x83. Temperatura apei variaz\xc4\x83 in func\xc8\x9bie de speciile de pe\xc8\x99ti. Pentru speciile de pe\xc8\x99ti iubitoare de ap\xc4\x83 cald\xc4\x83 (de exemplu, gripiile si xifoforii), temperatura apei trebuie s\xc4\x83 fie de 18-20C, f\xc4\x83r\xc4\x83 varia\xc8\x9bii bru\xc8\x99te. Pentru speciile iubitoare de apa rece (de exemplu carasul auriu \xc8\x99i bibanul-soare), temperatura apei poate fi mai sc\xc4\x83zut\xc4\x83: 14-17\xc2\xa0\xc2\xb0C. Lumina influen\xc8\x9beaz\xc4\x83 at\xc3\xa2t cre\xc8\x99terea \xc8\x99i dezvoltarea plantelor c\xc3\xa2t \xc8\x99i activitatea pe\xc8\x99tilor. Acvariul trebuie a\xc8\x99ezat \xc3\xaen imediata apropiere a ferestrei; \xc3\xaen lipsa luminii naturale, trebuie iluminat cu un bec. Pentru ca lumina s\xc4\x83 ajung\xc4\x83 la plante, pere\xc8\x9bii acvariului trebuie s\xc4\x83 fie cura\xc8\x9bi, iar apa clar\xc4\x83, transparent\xc4\x83. Gazele \xc8\x99i s\xc4\x83rurile minerale sunt dizolvate \xc3\xaen ap\xc4\x83. Oxigenul \xc8\x99i dioxidul de carbon provin in cea mai mare m\xc4\x83sura din procesele fiziologice (respiratie, hr\xc4\x83nire) ale organismelor din acvariu. O parte din gaze provin din schimburile cu atmosfera \xc3\xaenconjur\xc4\x83toare, realizate prin spa\xc8\x9biul r\xc4\x83mas liber \xc3\xaentre capacul \xc8\x99i rama acvariului. \xc3\x8entr-un acvariu nu se pot asocia dec\xc3\xa2t pe\xc8\x99ti cu acelea\xc8\x99i necesit\xc4\x83\xc8\x9bi fa\xc8\x9b\xc4\x83 de cantitatea de oxigen. De exemplu, guppy \xc8\x99i xifo sunt pu\xc8\x9bin preten\xc8\x9bio\xc8\x99i la cantitatea de oxigen din ap\xc4\x83, \xc3\xaen timp ce scalarii au nevoie de o cantitate mai mare de oxigen.\n_START_SECTION_\nComponentele biocenozei dintr-un acvariu\n_START_PARAGRAPH_\nBiocenoza din acvariu, asemenea celei din b\xc4\x83l\xc8\x9bi, cuprinde organisme microscopice (componenta microscopic\xc4\x83) si macroscopice (componenta macroscopic\xc4\x83). Organismele microscopice se dezvolt\xc4\x83 pe pere\xc8\x9bii acvariului, pe plantele superioare \xc8\x99i in masa apei. Algele verzi formeaz\xc4\x83 colonii \xc3\xaen forma de stele, lan\xc8\x9buri, evantaie. \xc3\x8en acvariu mai tr\xc4\x83iesc: bacterii, euglene, parameci, purici de ap\xc4\x83. Hidrele pot ajunge \xc3\xaen acvariu cu ocazia administr\xc4\x83rii de hran\xc4\x83 vie, recoltata din b\xc4\x83l\xc8\x9bi. Odat\xc4\x83 p\xc4\x83trunse in acvariu, hidrele se \xc3\xaenmul\xc8\x9besc rapid, prin \xc3\xaenmugurire, invad\xc3\xa2nd pere\xc8\x9bii, substratul \xc8\x99i plantele. Pentru a nu deveni d\xc4\x83un\xc4\x83toare, hidrele trebuie \xc3\xaenl\xc4\x83turate din acvariu. Pieli\xc8\x9ba vie (bioderma) observat\xc4\x83 pe plantele de balt\xc4\x83 este prezent\xc4\x83 \xc8\x99i pe plantele din acvariu. Organismele macroscopice (vizibile cu ochiul liber) sunt reprezentate de plantele superioare, precum: ciuma-apelor, br\xc4\x83di\xc8\x9bul, s\xc3\xa2rmuli\xc8\x9ba, cu r\xc4\x83d\xc4\x83cini fixate \xc3\xaen substratul de nisip, linti\xc8\x9ba, cu r\xc4\x83d\xc4\x83cini scurte si libere, plutind la suprafa\xc8\x9ba apei. La ad\xc4\x83postul vegeta\xc8\x9biei \xc3\xae\xc8\x99i duc via\xc8\x9ba numeroase animale: pe\xc8\x99ti, melci, larve de insecte etc. Acest lucru este explicabil c\xc4\x83ci, pe l\xc3\xa2ng\xc4\x83 hrana \xc8\x99i ad\xc4\x83post, animalele g\xc4\x83sesc oxigenul eliminat de plante in procesul lor de fotosintez\xc4\x83. Plantele, la r\xc3\xa2ndul lor, folosesc \xc3\xaen acela\xc8\x99i proces dioxidul de carbon provenit prin respira\xc8\x9bia animalelor. Dintre pe\xc8\x99tii de acvariu, unii de o frumuse\xc8\x9be rar\xc4\x83, amintim Scalarul, Xifoforul, Bibanul Pitic \xc8\x99i Soare, etc. Unele specii tropicale foarte rare \xc8\x99i scumpe au nevoie de un biotop special, adecvat climatului cald, \xc8\x99i de anumite plante care le asigura existen\xc8\x9ba f\xc4\x83r\xc4\x83 probleme._NEWLINE_Acvariul este un univers \xc3\xaen sine, iar cei care au unul \xc8\x99tiu c\xc4\x83 te extrage din grijile cotidiene \xc8\x99i te insereaz\xc4\x83 \xc3\xaentr-o lume calm\xc4\x83 \xc8\x99i frumoas\xc4\x83.'